চার জন দুষ্কৃতী এবং সিঙ্গুরের হুগলি জেলা কেন্দ্রীয় সমবায়     ব্যাঙ্কের ক্যাশিয়ার পিঙ্কু প্রামাণিককে বুধবার রাতেই গ্রেফতার করা হয়। পুলিশের দাবি, জেরার সময় ৩৫ লক্ষ টাকা ডাকাতি করানোর পরিকল্পনার কথা কবুল করেছেন রিঙ্কু প্রামাণিক। এমনকী ডাকাতদের অস্ত্রশস্ত্র কেনার টাকা দিয়েছিলেন বলেও জানিয়েছেন। বৃহস্পতিবার চুঁচুড়া আদালতে তোলা হলে পিঙ্কুকে সাত দিন পুলিশ হেফাজতের নির্দেশ দেওয়া হয়েছে। সবুজ হালদার এবং শুভঙ্কর রাজ নামে দুই দুষ্কৃতীও সেখানেই থাকবে। প্রসূন দে ও সাগর জৈন নামে অন্য দুই দুষ্কৃতীকে ১৪ দিন জেল হাজতের নির্দেশ দেওয়া হয়। প্রসূন নাবালক হওয়ায় তাকে উত্তরপাড়া হোমে পাঠানোর ব্যবস্থা করেছে পুলিশ। চুঁচুড়া স্টেশন চত্বরে পরপর কয়েকটি খুনের কারণে সম্প্রতি ওই এলাকায় টহলদার পুলিশের সংখ্যা বাড়ানো হয়েছে। বুধবার সন্ধ্যায় চুঁচুড়া এবং সিঙ্গুর থানার পুলিশ টহল দেওয়ার সময়ে স্টেশন লাগোয়া আমবাগানে চার জনকে ঘোরাঘুরি করতে দেখে। সন্দেহ হওয়ায় তাদের জিজ্ঞাসাবাদের জন্য আটক করা হয়। পুলিশের দাবি,  তাদের কাছে থেকে আগ্নেয়াস্ত্রও মিলেছে। জেরার মুখে তারা জানিয়েছে, জেলার কেন্দ্রীয় সমবায় ব্যাঙ্কের সিঙ্গুর শাখার কোষাধ্যক্ষ পিঙ্কু প্রামাণিকের সাহায্যে তারা ওই ব্যাঙ্কে ডাকাতির পরিকল্পনা করেছে। সবুজ, শুভঙ্কর, সাগর ও প্রসূন নামে ওই চার জনকে গ্রেফতার করা হয় তখনই। রাতে চুঁচুড়ার কনকশালির বাড়ি থেকে পিঙ্কুকে ধরে আনা হয়। পুলিশের দাবি, জেরার মুখে পিঙ্কু জানিয়েছেন, গত মঙ্গলবার ব্যাঙ্কের লকারে থাকা ৩৫ লক্ষ টাকা বার করে নিজের টেবিলের ড্রয়ারে রেখে দিয়েছিলেন তিনি। পরিকল্পনা ছিল, ডাকাতেরা ব্যাঙ্কে ঢুকে তাঁর মাথায় বন্দুক ধরলেই তিনি ওই টাকা বার করে দেবেন। অস্ত্রশস্ত্র কেনার জন্য দুষ্কৃতীদের দশ হাজার টাকাও দেন তিনি। তা দিয়ে তারা একটি ওয়ান শটার বন্দুক, কয়েক রাউন্ড গুলি এবং কয়েকটি ছুরি কিনেছিল। পুলিশ সেগুলি বাজেয়াপ্ত করেছে। প্রথমে ঠিক ছিল, বুধবার সকালে ডাকাতি হবে। সেই মতো পিঙ্কু বারবার তাদের ফোনও করেন। কিন্তু তার মধ্যেই দুষ্কৃতীরা ঠিক করে ফেলে, পরের দিন অর্থাৎ বৃহস্পতিবার ব্যাঙ্কে ডাকাতি করা হবে। সিঙ্গুরে যাবে বলেই বুধবার তারা চুঁচুড়া স্টেশনের কাছে জড়ো হয়েছিল বলে ধৃতেরা জানিয়েছে। হুগলি জেলা কেন্দ্রীয় সমবায় ব্যাঙ্কের সিঙ্গুর শাখার ম্যানেজার অসীম হাজরা বলেন, ‘‘আমরা বুঝতেই পারিনি যে আমাদের মধ্যে এমন শত্রু রয়েছে। এ যাত্রায় আমানতকারীদের জমানো টাকা বেঁচে গেল। আমরা পদস্থ কর্তাদের সব জানিয়েছি। পুলিশ লিখিত তথ্য দিলেই পিঙ্কু প্রামাণিককে বহিষ্কার করে দেওয়া হবে।’’ তবে পিঙ্কুর বাড়িতে গেলে তাঁর পরিবারের কেউই এ বিষয়ে কোনও মন্তব্য করতে চাননি। হুগলির অতিরিক্ত পুলিশ সুপার (সদর) কোটেশ্বর রাও বলেন, ‘‘অভিযুক্তদের জেরা করে অনেক তথ্য পাওয়া গিয়েছে। ডাকাতির পরিকল্পনার সঙ্গে আরও কেউ যুক্ত ছিল কি না, খোঁজ নেওয়া হচ্ছে। ধৃতেরা আগেও এই ধরনের কোনও অপরাধে জড়িত ছিল কি না, তা খতিয়ে দেখা হচ্ছে।’’